Woord-Skatte Gemyn op Tsumeb: STERWE OM TE KAN LEWE
Woensdag, 01 Julie 2015
- geboorte op Tsumeb na 'n miskraam.
Die Here is altyd betyds, al voel dit dikwels vir ons of Hy heeltemal te laat is en ons in die steek gelaat het... Jesus was oënskynlik te laat om Lasarus te genees (mens kry die indruk dat Hy met opset getalm het*), maar toe doen Hy iets baie groter vir die man, Hy skenk hom 'n nuwe lewe vanuit die graf en toon so sy Goddelike genade en almag!
Die pad wat die Here met ons gestap het tot in Tsumeb, was darem nou nie so dramaties nie, maar tog in baie opsigte die van 'n nuwe lewe nadat die oue eers moes sterf. En sterwe is natuurlik nooit maklik of aangenaam nie.
Ons het die tyd in Bray (Onder-Molopo gemeente) aan die Botswanagrens baie geniet, maar weens verskeie redes het 'n skuif (veral na Namibië) baie wenslik gelyk. My ouers in Walvisbaai het ook bejaarde ouderdom bereik en daar was ander oorwegings ook...
Die gemeente Verre Noord, in die noorde van Namibië (Ovamboland soos ons hom ken, met dorpe soos Oshakati, Ondangwa, Ongwediva, Ruacana ens.) het vakant geword. Ek het aansoek gedoen en maar gewag om te sien wat gaan gebeur. Op Woensdag 7 Oktober 2009 bel Mev. de Lange uit Oshakati om te hoor waar Bray is. (Ja, min mense weet waar dié afgeleë plekkie homself bevind.) Verder sê sy niks nie. Ek gee die saak aan die Here oor: "Here, dis alles in U hande"
Ek hoor later daar was 12 aansoeke. Dis nogal heelwat. Menslik gesproke is die kanse baie skraal dat ek beroep sou word of selfs net 'n preekbeurt sou kon kry. Ek is doer ver in die gramadoelas. Wel, dis wonderlik, ek kry toe tog 'n e-pos van Oshakati om te hoor of ek die naweek van die 30ste Oktober daar kan wees. Wat 'n geleentheid! Ek kry toestemming van my gemeente dat ek die kerkbakkie kan gebruik om Namibië toe te gaan – dis 'n groot verligting!
Als begin mooi in plek val vir ons groot reis na die noorde. Ek maak ook kontak met my vriende Vic en Milly Basson in Rundu. Ons beplan om met die terugpad sommer via die ooste van Ovamboland deur die Kavango te gaan en daar oor te bly voor ons terugtog deur Botswana.
Die moontlikheid van 'n nuwe begin bo in die noorde is nie al nuwe begin en nuwe lewe nie. Hier aan die einde van Oktober vermoed Jacolette sy is swanger! Nuwe lewe! So op die vooraand van ons vertrek.
Ek kry juis ook in hierdie tyd 'n brief kry van Pa waarin hy skryf oor Martin Rautanen – pionier van Ovamboland. (In Ovamboland het my Pa self ook kosbare dinge beleef.) Ek het 'n boek oor dié sendeling se besondere lewe van volharding 'n paar jaar tevore vir hom as geskenk gegee. Is dit toevallig dat hy nou oor hom skryf, is dit dalk 'n aanduiding van die rigting vir die toekoms?
Die reis na die noorde lewer wel 'n kwota moeilikheid op as die bakkie se petrolpomp probleme gee, maar ons kom veilig aan by ons bestemming. Oom George Benz is ons baie behulpsaam en dit word opgelos. Na soveel jare is die verandering en ontwikkeling in Ovamboland verstommend. Oshakati-Ongwediva-Ondangwa het 'n polsende stad geword! Die manne wat Ovamboland laas in hulle "army dae" gesien het, sal nie meer weet waar om te trap nie...
Ek preek Sondag 1 November op Oshakati oor 1 Kor. 1:18-25. Dis vir my aangenaam om die Woord te bring en die mense luister aandagtig. Nou het ek gedoen wat ek kon en is alles in die Here se hande! Die Saterdag koop Jacolette 'n swangerskaptoets by 'n apteek op Oshakati, maar sy gebruik dit nog nie. Direk na kerk vat ons die lang pad terug via Eenhana – Okongo – Nepara tot by Rundu. Wat 'n eindelose lang pad. 'n Groot deel is vreeslik sinkplaat. Ons slaap die Sondag en Maandagaand by Vic hulle oor. Maandagoggend doen Jacolette haar tuis swangerskaptoets – dis positief! Groot opgewondenheid, nuwe lewe!
Op Woensdag 4 November is ons weer terug op Bray! Nou begin daar 'n uitmergelende tyd van wag en wonder... Ek was onder die indruk dat Verre Noord reeds op Donderdag 5 November 'n beroep so uitbring. Hoor Donderdag niks, hoor Vrydag niks...
Onseker, wonder ook, sal als goed gaan met die nuwe baba? (My dierbare vroutjie is nie meer so jonk nie.) Wat van die beroep, ek hoor niks, moet ek weer iewers anders aansoek doen?
Later lei ek af van 'n e-pos van Anina, die skriba dat hulle nog nie beroep het nie, maar dinge bly baie vaag...
Op 11 November vat ek die bakkie vir sy diens op Vryburg. Die urine toets van die dokter bevestig dat Jacolette swanger is. Die bloedtoets se uitslag moet nog kom.
Die volgende dag bevestig ook die bloedtoets se uitslag amptelik, ons gaan 'n baba hê. Goeie nuus. En dan, slegte nuus. Dieselfde dag is daar 'n e-pos met wat my heeltemal uit die veld slaan. Vriende van my het op Oshakati in die kerk opgetree en volgens die e-pos gaan hulle Oshakati toe. Die gemeente het blykbaar nie geld om nou al 'n predikant te beroep nie. Hulle gaan vir 'n tydperk soontoe om die bediening waar te neem. Wat gaan aan? Ek wonder waarom ek niks hoor nie, waarom is die gemeente dan nie meer openlik met my nie? Is dit die dood van die Verre Noorde droom? Moet ek Namibië afskryf en uit my hart verban? Moet ek op ander plekke aansoek doen en kort-kort toestemming vra om elders te gaan preek? Ten spyte van probleme wat ek by Verre Noorde raakgesien het, het ek my nogtans ingestel om te gaan en opgewonde geword oor die moontlike beroep en skuif na 'n nuwe plek met nuwe uitdagings. Dalk 'n effens benoude beklemmende opgewondenheid soos ek oor die laatlam baba opgewonde is?
Nie lank nie toe word nie net Oshakati nie, maar ook die swangerskap 'n groeiende (sterwende?) krisis. Jacolette het baie pyne, bloeding... Iewers is iets fout.
Net na die kerkdiens op Bray op Sondag 15 November vat ek vir Jacolette Vryburg toe. Hospitaal toe. Hulle doen 'n sonar. Daar is geen hartklop waarneembaar nie! Ek besef dis verby. Na twee dae is daar geen twyfel nie, die swangerskap is iets van die verlede. Sy ondergaan die nodige prosedures. Dis vir haar 'n hartseer tyd; 'n vrou beleef 'n miskraam baie intens. Die gemeentelede is baie simpatiek en ondersteunend. Ek aanvaar als meer gelate. Dis tog dalk ten goede. Die feit dat daar nie meer 'n baba gaan wees nie, sal 'n trekkery iewers heen makliker maak... of probeer ek dalk maar net als vir my rasionaliseer?
Uiteindelik ontvang ek die tyding per e-pos van Oshakati wat sê dat hulle nie nou 'n beroep gaan uitbring nie, maar eers die volgende jaar in die eerste kwartaal. Dit plaas my in 'n moeilike posisie. Moet ek vir ander plekke aansoek doen of geduldig wag en dan dalk in elk geval nie soontoe beroep word nie?
Aan die einde van 'n veelbewoë jaar op 31 Desember skryf ek : "Here, my tye is in U hand. Hoe lank gaan ons nog op Bray bly? Mag die Here insig gee. Ek sien geen langtermyn toekoms vir my en ons kinders hier nie... Wat gaan met Oshakati gebeur, wat gaan hulle besluit?"
En toe heel onverwags op Dinsdag middag 19 Januarie 2010 bel ds. Darius Botha onverwags van Tsumeb. (ek het hom nog nooit ontmoet nie) Hy gaan na Kroonstad en wou weet of ek beskikbaar is. Ek sê dadelik "JA" en hoor van hom dat hulle op die 31ste Januarie gaan beroep. Daar wag dus 'n spanningsvolle tyd op my...
Saterdagaand 30 Januarie bid, skryf ek : "Môre gaan DV 'n baie deurslaggewende dag in my lewe en toekoms wees! O, Here God ek bring dit alles na U toe! Here Jesus U het ons leer bid : Vader, laat U wil geskied! Ek bid dit, laat my hart vreugde in U vind."
Sondagaand 31 Januarie om 17:30. Ek het pas gehoor ek is na Tsumeb beroep! Piet Gous het my geskakel.
Ek sou later verneem dat die feit dat ek vir Verre Noord aansoek gedoen het, 'n rol gespeel het in my beroeping. Dis waar Tsumeb my naam gekry het. My Verre Noorde ideaal en verwagting moes sterf, sodat ek op Tsumeb nuwe lewe kon vind. Die Verre Noorde moontlikheid was 'n miskraam, maar nie die einde van God se pad met ons nie. Op 11 April 2010 word ek op Tsumeb as leraar bevestig en so begin 'n nuwe opwindende fase in ons lewe... Ons is besonder gelukkig hier, en ja, minder as 'n jaar later maak nog 'n nuwe lewetjie haar opwagting, toe Natanie Vreugde op 20 Januarie 2011 die lewenslig aanskou. God het sy tyd en sy plek!
NS En nou kan my gebed maar net wees : "Here dankie vir U onbeskryflike genade en asseblief Here gee vir ons weer LEWE, lewe soos in HERLEWING, 'n vars werk van U Gees in ons binneste wat sal lei tot ware toewyding, heiliging en entoesiasme in onsself en die gemeente, sodat U Naam geheilig kan word!
*Nadat Hy gehoor het dat Lasarus siek is, het Hy egter nog twee dae op die plek gebly waar Hy was. (Johannes 11:6)
[Die meubels word gelaai op Bray. Stephanie en Christien Eloff, Jonette en Marisja.]
geplaas deur Johannes de Koning om 07:20
Sleutelwoorde: Bray in die Kalahari, Jesus - altyd betyds, Miskraam, Ovamboland, Peuselhappie, Tsumeb, Verre Noord
Henrietta 01 Julie 2015 08:26
Baie dankie, pragtige getuienis. My gemoed is vol, en oë vol trane: het pas gehoor 'n vriend Ds Danie du Plessis is gister aan pankreaskanker oorlede. Ook vir hom bring die sterwe nuwe lewe - ewige lewe, prys die Here!! Wat 'n onbeskryflike voorreg om deel van die familie van die Lewende Here te wees, en die hele lewe en alles wat mens belewe, met ander oë te aanskou!
Johannes de Koning 01 Julie 2015 08:48
Dankie suster. Ja, mag Jesus se kosbare woorde ons altyd bybly : "Wie in my glo sal lewe al het hy gesterwe!"
Ashley Brandon Hammond 01 Julie 2015 09:17
Baie bemoedigend, Johannes!
Johannes de Koning 01 Julie 2015 12:36
Dankie, broer. Dis sommer baie aangenaam om weer 'n slag van jou te hoor! Mag dit met julle baie goed gaan.